RESOLUCIÓN do 19 de abril de 2010, da Secretaría Xeral de Ordenación do Territorio e Urbanismo, sobre a aprobación definitiva do proxecto de delimitación do solo do núcleo rural de Donalbán, na parroquia de Laxosa, concello do Corgo (Lugo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 07/06/2010

I. Antecedentes.
O Concello do Corgo remite o proxecto de delimitación referido, para os efectos de obter a súa aprobación definitiva, conforme a disposición adicional 2ª.2 da Lei de ordenación urbanística e protección do medio rural de Galicia, Lei 9/2002, do 30 de decembro.
Este concello carece de instrumentos de planeamento xeral, rexéndose polas normas de aplicación directa da LOUG e, no que non se opón a estas, polas Normas complementarias e subsidiarias de planeamento provincial, en diante NCSPP.
O proxecto está integrado por memoria, planos e anexos (superficies ocupadas e edificadas, nomenclátor e anexo fotográfico), redactados en setembro de 2009 polo arquitecto técnico municipal.
-9 de setembro de 2008, o director xeral de Urbanismo resolveu non aprobar unha delimitación anterior do mesmo núcleo, indicando as deficiencias que deberían ser corrixidas para os efectos de acadar a aprobación definitiva.
-Con data do 12 de xaneiro de 2010 a Secretaría Xeral de Ordenación do Territorio e Urbanismo dita resolución pola que acorda non aprobar unha segunda proposta de delimitación, aprobada provisionalmente con data do 25-9-2009, sinalando varias correccións que hai que realizar.
Respecto da tramitación administrativa, cabe sinalar o seguinte:
1. O expediente foi aprobado inicialmente por Decreto da Alcaldía do 3 de xuño de 2009.
2. Cumpriuse co trámite de información pública mediante anuncios no DOG de 16 de xuño, e nos xornais El Progreso e La Voz de Galicia de Lugo, dos días 7 e 17 de xuño, segundo a certificación do secretario municipal do 21 de setembro de 2009.
3. Presentáronse catro alegacións que deron orixe á segunda proposta de delimitación.
4. O terceiro proxecto de delimitación do núcleo rural de Donalbán, redactado para corrixir as deficiencias apuntadas na Resolución autonómica de 12 de xaneiro pasado, foi aprobado provisionalmente polo Pleno do concello na súa sesión do 26 de marzo de 2010.
O expediente cumpre, respecto da documentación e tramitación administrativa, as determinacións contidas no número 2 da disposición adicional segunda da Lei 9/2002 e demais normativa aplicable.
II. Consideracións e fundamentación.
Tras analizar a documentación de referencia e á vista do informe da Subdirección Xeral de Urbanismo, cómpre formular as seguintes consideracións:
II.1. Donalbán aparece recoñecido no Nomenclátor de entidades de poboación da provincia de Lugo (Decreto autonómico 6/2000) así como no Nomenclátor de entidades de poboación do Instituto Nacional de Estatística.
II.2. Delimítase un núcleo composto por dúas áreas consolidadas: a occidental con 2 vivendas e unha superficie bruta duns 3.822 m2 (aprox. 3.104 m2 netos); e a oriental con 26 vivendas e 45.650 m2 (aprox. 40.516 m2 netos). Así mesmo, delimítanse tres áreas de expansión cunha superficie neta global de 45.578 m2.
II.3. De acordo co número 5 do proxecto de delimitación e planos nº 3 a 7, as áreas consolidadas presentan unha superficie construída total de 8.723,90 m2, a cal é lixeiramente superior á metade da que se podería edificar dentro daquel consonte as condicións urbanísticas aplicables, co que se alcanza, a nivel global, o grao de consolidación edificatoria mínima establecido no artigo 13.3.1º inciso, da LOUG. Así mesmo, a superficie edificada dentro de cada unha destas áreas -cuantificable a partir dos datos indicados nos planos nº 3 a 7- representa aproximadamente a metade da que se podería edificar en cada unha delas.
II.4. No número 6 do proxecto xustifícanse as áreas de expansión con base na súa situación inmediata ao núcleo tradicional, á súa aptitude para servir ao asentamento residencial e á inexistencia de valores ou afeccións que exixan a exclusión do núcleo (artigo 13.3º, 2º inciso, da LOUG en relación co 32.2º da mesma norma legal).
A nova delimitación corrixe as observacións sinaladas na Resolución do 12 de xaneiro de 2010, funfamentalmente en canto a:
1. Reducir a área de expansión excluíndo desta as zonas de afección da infraestrutura da liña eléctrica de 20-30 kW que discorre polo oeste do núcleo.
2. Recoller a existencia do patrimonio cultural existente no núcleo sinalando un conxunto de interese etnográfico, diversos pombais e un forno.
3. Reducir a zona da área de expansión excluíndo desta parcelas afectadas por unha masa forestal no leste do núcleo; e xustifícase na parcela 146 do polígono catastral 10 como destinada a un equipamento para tratamento de enfermos autistas.
De acordo co punto 2 da disposición adicional segunda da LOUG, e co artigo 12.1º b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais correspóndelle á Secretaría Xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Aprobar o proxecto de delimitación do solo de núcleo rural de Donalbán na parroquia de Laxosa, no concello do Corgo.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, se é o caso, calquera outro que consideren procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro).
No suposto de que o interesado sexa unha Administración pública non caberá interpoñer recurso en vía administrativa, podendo interpoñer recurso contencioso - administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Notifíquese ao concello e publíquese no Diario Oficial de Galicia.
Santiago de Compostela, 19 de abril de 2010.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "10600D003P007.PDF"